CELEX: 32006D0605
Language: hu
Date: 2006-09-06 00:00:00
Title: 2006/605/EK: A Bizottság határozata ( 2006. szeptember 6. ) a vadállomány pótlására szánt baromfi Közösségen belüli kereskedelmével kapcsolatos egyes védekezési intézkedésekről (az értesítés a C(2006) 3940. számú dokumentummal történt)   (EGT vonatkozású szöveg)

8.9.2006   
            
            
               HU
            
            
               Az Európai Unió Hivatalos Lapja
            
            
               L 246/12
            
         A BIZOTTSÁG HATÁROZATA
   (2006. szeptember 6.)
   a vadállomány pótlására szánt baromfi Közösségen belüli kereskedelmével kapcsolatos egyes védekezési intézkedésekről
   (az értesítés a C(2006) 3940. számú dokumentummal történt)
   (EGT vonatkozású szöveg)
   (2006/605/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
   tekintettel a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló, 2005. december 20-i 2005/94/EK tanácsi irányelvre (2) és különösen annak 3. cikkére,
   mivel:
   
               (1)
            
            
               A baromfi és keltetőtojás Közösségen belüli kereskedelmére és harmadik országból történő behozatalára irányadó állat-egészségügyi feltételekről szóló, 1990. október 15-i 90/539/EGK tanácsi irányelv (3) meghatározza a baromfi Közösségen belüli kereskedelmét és harmadik országokból történő behozatalát szabályozó állat-egészségügyi feltételeket, beleértve a Közösségen belüli kereskedelem és a vadállomány pótlására szánt baromfi behozatalának szabályait.
            
         
               (2)
            
            
               A H5N1 altípus alá tartozó A influenzavírus által okozott nagy patogenitású madárinfluenzának a vadon élő madarakról a baromfira és más, fogságban élő madarakra történő átvitele veszélyének csökkentésére irányuló biológiai biztonsági intézkedések meghatározásáról és a különös veszélyben lévő területeken korai észlelő rendszer biztosításáról szóló, 2005. október 19-i 2005/734/EK bizottsági határozat (4) előírja, hogy a tagállamoknak meg kell határozniuk területükön a H5N1 altípus alá tartozó A influenzavírus által okozott nagy patogenitású madárinfluenza bevitele és megjelenése által különösen fenyegetett körzeteket, figyelembe véve bizonyos kockázati tényezőket.
            
         
               (3)
            
            
               A vadállomány pótlására szánt baromfi a tenyésztett vadszárnyas különböző fajaiból áll, beleértve a víziszárnyasokat. Az ilyen baromfit fogságban tenyésztik és azt követően szabadon engedik, hogy vadászni lehessen rá, és hogy vadon élő vadszárnyasok húsának forrásául szolgáljon.
            
         
               (4)
            
            
               A vadállomány pótlására szánt baromfival kapcsolatos gazdálkodás gyakori velejárója a vadon élő madarakkal való érintkezés, és ez ennélfogva fokozottabb mértékben jelentheti a madárinfluenza terjedésének veszélyét, különösen más tagállamokba vagy harmadik országokba történő szállítás esetén.
            
         
               (5)
            
            
               A H5N1 altípushoz és más, a H5 és H7 madárinfluenzatörzshöz tartozó nagy patogenitású madárinfluenza kitörésével kapcsolatos tapasztalat azt mutatja, hogy a baromfinak ez a kategóriája különösen veszélyeztetett, és hogy további intézkedésekre van szükség e kockázatok csökkentése érdekében.
            
         
               (6)
            
            
               Ezért helyénvaló, hogy a tagállamok kidolgozzák a megfelelő biológiai biztonsági gyakorlatra vonatkozó iránymutatásokat az ilyen típusú baromfi védelmére, melyek részletezik és kiegészítik a 2005/734/EK határozatban előírt intézkedéseket, különösen azon gazdaságok tekintetében, amelyekből a baromfit más tagállamokba vagy harmadik országokba szállítják.
            
         
               (7)
            
            
               A 2005/94/EK irányelv a madárinfluenza megfigyelését és korai észlelését célzó egyes megelőző intézkedéseket állapít meg. Az irányelv előírja a madárinfluenzát célzó megfigyelési programoknak a baromfitartó gazdaságokban történő végrehajtását. Az ebben a határozatban előírt, a megfelelő biológiai biztonsági gyakorlatra, a további biológiai biztonsági intézkedésekre és a baromfi elszállítását megelőző vizsgálatra vonatkozó iránymutatásoknak további garanciát kell nyújtaniuk az élő baromfi kereskedelme és exportja tekintetében és csökkenteniük kell a betegség terjedésének kockázatát.
            
         
               (8)
            
            
               A laboratóriumi vizsgálatokat a 2005/94/EK tanácsi irányelvben előírt, a madárinfluenzára vonatkozó diagnosztikai kézikönyv elfogadásáról szóló, 2006. augusztus 31-i 2006/437/EK bizottsági határozatban megállapított eljárásoknak megfelelően kell elvégezni.
            
         
               (9)
            
            
               Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   Tárgy és hatály
   Ez a határozat az alábbiakról rendelkezik:
   
               a)
            
            
               a vadállomány pótlására szánt baromfit tartó gazdaságokban alkalmazandó biológiai biztonsági intézkedések; valamint
            
         
               b)
            
            
               megfigyelési intézkedések alkalmazása a vadállomány pótlására szánt haszonbaromfi más tagállamokba vagy harmadik országokba történő szállítása esetén.
            
         2. cikk
   Fogalommeghatározások
   E határozat alkalmazásában a következő fogalommeghatározásokat kell alkalmazni:
   
               a)
            
            
               „baromfi”: tyúk, pulyka, gyöngytyúk, kacsa, liba, fürj, galamb, fácán, fogoly és laposmellű futómadár (Ratitae), amelyet tenyésztés, hústermelés vagy étkezési tojás-termelés vagy a szárnyasvad-állomány utánpótlása céljából fogságban nevelnek vagy tartanak;
            
         
               b)
            
            
               „haszonbaromfi”: 72 órás vagy ennél idősebb, hústermelés és/vagy étkezési tojás-termelés vagy a szárnyasvad-állomány utánpótlására szánt, fogságban nevelt baromfi;
            
         
               c)
            
            
               „tenyésztett vad”: emberi fogyasztás céljából elejtett vadon élő madarak.
            
         3. cikk
   A megfelelő biológiai biztonsági gyakorlatra vonatkozó iránymutatások
   A tagállamok, együttműködésben a vadállomány pótlására szánt baromfit tartó tenyésztőkkel, iránymutatásokat dolgoznak ki az ilyen gazdaságokban alkalmazandó megfelelő biológiai biztonsági gyakorlatra vonatkozóan, figyelembe véve a 2005/734/EK határozatban meghatározott biológiai biztonsági intézkedéseket („a megfelelő biológiai biztonsági gyakorlatra vonatkozó iránymutatások”).
   4. cikk
   A vadállomány pótlására szánt baromfi szállításának feltételei
   (1)   A tagállamok biztosítják, hogy a vadállomány pótlására szánt haszonbaromfinak a más tagállamokba vagy harmadik országokba történő szállítása csak akkor legyen engedélyezett, ha a feladási gazdaságot:
   
               a)
            
            
               hatósági állatorvos ellenőrizte, megerősítve, hogy a gazdaság eleget tesz a megfelelő biológiai biztonsági gyakorlatra vonatkozó iránymutatásoknak; valamint
            
         
               b)
            
            
               a baromfi szállítását megelőző kéthónapos időszak alatt,
               
                           i.
                        
                        
                           vagy bevonták a 2005/94/EK irányelv 4. cikkében előírt, a madárinfluenzát célzó hatósági megfigyelési programba;
                           vagy
                        
                     
                           ii.
                        
                        
                           szerológiai vizsgálatnak vetették alá, melynek eredményei a madárinfluenza H5 és H7 altípusai tekintetében negatívak, mindkét esetben véletlenszerűen kiválasztott mintán abból a származási állományból, amelyből a szállítás történik:
                           
                                       —
                                    
                                    
                                       50 minta kacsák és libák esetében, vagy
                                    
                                 
                                       —
                                    
                                    
                                       20 minta más baromfi esetében.
                                    
                                 
                     
         (2)   A tagállamok biztosítják, hogy a vadállomány pótlására szánt, egy hónaposnál fiatalabb haszonbaromfinak a más tagállamokba vagy harmadik országokba történő szállítását csak akkor engedélyezik, ha:
   
               a)
            
            
               a feladási gazdaság eleget tett az (1) bekezdés feltételeinek; valamint
            
         
               b)
            
            
               a szállítást megelőző egyhetes időszak során a madárinfluenzát célzó virológiai vizsgálatot elvégezték, vagy vírusizolációval, vagy a kiszállítandó baromfiból vett 20 kloákakeneten és 20 légcső- vagy garatkeneten végzett PCR-vizsgálattal.
            
         (3)   A tagállamok biztosítják, hogy az e cikk (1) és (2) bekezdésében említett haszonbaromfinak a kiszállítása előtt a 90/539/EGK irányelv 10a. cikke (1) bekezdésének c) pontjában előírt, a származási állományon a szállítást megelőző 24 órában végrehajtott egészségügyi vizsgálatot elvégzik.
   (4)   A tagállamok biztosítják, hogy az e cikk (1) bekezdése b) pontjában és (2) bekezdésében előírt laboratóriumi vizsgálatokat a 2005/94/EK irányelv 50. cikke (1) bekezdése értelmében meghatározott diagnosztikai kézikönyvvel összhangban végzik el.
   5. cikk
   Bizonyítvány
   A tagállamok biztosítják, hogy a vadállomány pótlására szánt, más tagállamokba kiszállított baromfiszállítmányokat kísérő, a 90/539/EGK irányelv 17. cikkében meghatározott egészségügyi bizonyítványok a következő szöveggel egészülnek ki:
   
      „A szállítmány megfelel a 2006/605/EK bizottsági határozatban előírt állat-egészségügyi feltételeknek.”
   
   6. cikk
   Megfelelőségi intézkedések
   A tagállamok haladéktalanul meghozzák és kihirdetik az e határozat betartásához szükséges intézkedéseket. Erről haladéktalanul tájékoztatják a Bizottságot.
   7. cikk
   Címzett
   Ennek a határozatnak a tagállamok a címzettjei.
   
      Kelt Brüsszelben, 2006 szeptember 6-án.
      
         
            a Bizottság részéről
         
         Markos KYPRIANOU
         
            a Bizottság tagja
         
      
   
   
      (1)  HL L 224., 1990.8.18., 29. o. A legutóbb a 2002/33/EK európai parlamenti és tanácsi irányelvvel (HL L 315., 2002.11.19., 14. o.) módosított irányelv.
   
      (2)  HL L 10., 2006.1.14., 16. o.
   
      (3)  HL L 303., 1990.10.31., 6. o. A legutóbb a 2003. évi csatlakozási okmánnyal módosított irányelv.
   
      (4)  HL L 274., 2005.10.20., 105. o. A legutóbb a 2006/405/EK határozattal (HL L 158., 2006.6.10., 14. o.) módosított határozat.